tttarun/llama2_hindi huggingface dataset:
क्या आप यह मानते हैं कि विविधता भारत की कमज़ोरी है? अपना मत स्पष्ट करें।
उत्तर :
“अनेकता में एकता” भारतीय समाज की महत्त्वपूर्ण विशेषता है। यह वाक्यांश इस बात का भी सूचक है कि भारत किस प्रकार से विविधतापूर्ण संस्कृति, सामाजिक और जातीय तत्त्वों को अपनाते हुए निरंतर आगे बढ़ रहा है। यहाँ अपनी पहचान को अक्षुण्ण रखकर विविधता को अंगीकार करने की आज़ादी है। 

कुछ विभाजनकारी ताकतों की नाकाम कोशिशों, सामुदायिक झड़प और नफरत फैलाने जैसी गिनी-चुनी घटनाओं को छोड़ दें तो ऐसे उदाहरण कम ही देखने को मिलते हैं जिसके परिणामस्वरूप भारत की विविधता पर आँच आई हो। उल्लेखनीय है कि जब ऐसी शक्तियों ने करवट लेने की कोशिश की है जिससे कि भारत की एकता और अखंडता पर संकट आए तो इसका मुखर प्रतिरोध समाज, सरकार, न्यायपालिका, सिविल सोसाइटी आदि के द्वारा किया गया।
इस तरह विविधता भारत की एक अमूल्य संपदा है जो भारत को निम्नलिखित रूप से सशक्त बनाती है:
यह किसी एक भाषा, संस्कृति, रीति-रिवाज आदि को प्रभावशाली होने से रोकती है और गंगा-जमुनी तहज़ीब को जीवंत बनाए रखती है।
यह समाज में सकारात्मक स्पर्द्धा को जन्म देती है, जो समाज को सतत् रूप से विकास करने की प्रेरणा प्रदान करती है।
इससे विभिन्न संस्कृतियों का समावेश होता है जिससे बंधुता की भावना को बल मिलता है।
निजता या व्यक्तिगत स्वंत्रता का अधिकार से सृजनात्मकता और नवाचार को बढ़ावा मिलता है।
यद्यपि भारत मामूली स्तर पर बड़े और छोटे धार्मिक समुदायों के बीच अंतर का सामना कर रहा है। फिर भी भारत की अधिकांश आबादी यहाँ की विविधता का मज़ा लेते हुए खुशीपूर्वक जीवन व्यतीत कर रही हैं।
“अमेरिकी स्वतंत्रता संग्राम का परिणाम, इंग्लैंड के लिये चाहे जो कुछ भी रहा हो, परन्तु विश्व इतिहास के लिये यह एक महत्त्वपूर्ण घटना थी”। इस कथन के समर्थन में तर्क प्रस्तुत करें।
उत्तर :
अमेरिकी क्रांति का वास्तविक महत्त्व न तो स्पेन या फ्राँस के प्रादेशिक लाभों में था, न ही इंग्लैंड के साम्राज्य की अवनति में था, वरन् इसका वास्तविक महत्त्व इसके द्वारा विश्व को प्रदत्त आदर्शों व सिद्धांतों में था:-
अमेरिकी स्वतंत्रता संग्राम के पश्चात नए जन्मे अमेरिका ने गणतंत्रवाद, जनतंत्र, संघवाद और संविधानवाद के रूप में चार आदर्शों को विश्व के समक्ष रखा। हालाँकि विश्व इन शब्दों से पहले से ही परिचित था, परन्तु इस क्रांति ने इन्हें जीवंतता प्रदान की। 
यदि इंग्लैंड की क्रांति ने प्रतिनिधि सत्तात्मक प्रथा को जन्म दिया था तो अमेरिकी स्वतंत्रता संग्राम ने जनतंत्रात्मक प्रथा को जन्म दिया, जिसमें पहली बार सर्वसाधारण को मताधिकार प्राप्त हुआ।  
इस क्रांति के बाद ही विश्व में लिखित संविधानों का प्रचलन प्रारंभ हुआ। धर्मनिरपेक्ष राज्य के रूप में अमेरिका विश्व का प्रथम देश बना। 
अमेरिकी क्रांति ने फ्राँसीसी समाज को प्रभावित कर उसे भी क्रांति के लिये प्रेरित किया। शेष यूरोप व दक्षिण अमेरिका में भी उपनिवेशवाद का विरोध शुरू हो गया। 
निष्कर्षतः यह कहा जा सकता है कि अमेरिकी स्वतंत्रता संग्राम विश्व इतिहास की महत्त्वपूर्ण घटना थी।
मानक समय से क्या अभिप्राय है? क्या भारत की मानक समय- व्यवस्था में परिवर्तन की आवश्यकता है? अपना मत प्रकट करें ।
उत्तर :
साधारणतः देश के मध्य भाग से गुज़रने वाली देशांतर रेखा पर स्थानीय समय को पूरे देश का मानक समय माना जाता है। भारत में इलाहाबाद के नैनी के समीप से गुजरने वाले 82  ̊30 ̍पूर्वी देशांतर के स्थानीय समय को भारतीय मानक समय माना जाता है।

देश के पूर्वी तथा पश्चिमी छोर के स्थानीय समय में लगभग दो घंटे का अंतर है। देश का पूर्वी क्षेत्र वर्तमान मानक समय के अनुसार काम करने में असहज रहता है। इसी कारण पूर्वी क्षेत्र के लिये अलग मानक समय की मांग समय-समय पर उठती रही है। वर्तमान मानक समय के प्रति पूर्वी क्षेत्र की असहजता के पीछे निम्नलिखित कारण हैं :-
देश के पूर्वी हिस्से में सूर्योदय सुबह लगभग 4 बजे (अरुणाचल प्रदेश में) हो जाता है, परन्तु शेष भारत की तरह यहाँ भी दफ्तर जाने का समय सुबह 10 बजे का है अर्थात् दिल्ली में कोई व्यक्ति तरोताज़ा होकर दफ्तर पहुँचता है और उत्तर पूर्वी राज्यों में वह दिन का काफी समय गुज़रने के बाद दफ्तर पहुँचता है। एक प्रकार से वह काम से लौटते हुए नहीं, बल्कि जाते वक्त भी थका हुआ होता है।
पूर्वी-पश्चिमी छोर के स्थानीय समय में इतने अंतर के कारण मानव श्रम तथा वर्ष भर में अरबों यूनिट बिजली का नुकसान होता है। मानव श्रम की हानि से निश्चित तौर पर इन राज्यों का विकास बाधित होता है।
ब्रिटिश काल के दौरान देश में तीन अलग-अलग मानक समय थे। बॉम्बे मानक समय, कलकत्ता मानक समय और चाय बागान मानक समय। असम के चाय बागानों में यह मानक समय अब भी लागू है ।  
हाल ही में यह मुद्दा लोकसभा में उठाया गया है, जिसके बाद सरकार भी इस विषय पर गंभीरता से विचार कर रही है। यह तो निश्चित है कि अलग मानक समय की व्यवस्था से मानव श्रम का उचित प्रबंधन और बड़ी मात्रा में बिजली की बचत की जा सकती है।

एक अन्य उपाय के अनुसार अलग-अलग मानक समय बनाने के बजाए पूर्वोत्तर राज्यों में काम-काज़ का समय एक या दो घंटे पहले करना भी इस समस्या का व्यावहारिक और प्रभावी समाधान हो सकता है।
तमाम प्रयासों के बावजूद जनसँख्या नियंत्रण आज भी देश के समक्ष चुनौती बना हुआ है। इसके क्या कारण हैं ? इन प्रयासों में कौन से सुधार संभव हैं ?
उत्तर :
सन् 1960 के दशक में आधिकारिक रूप से परिवार नियोजन शुरू करने वाला विश्व का पहला देश भारत था। लेकिन कई प्रयासों और एक बडी धनराशि खर्च किये जाने के बावज़ूद इस क्षेत्र में वांछित परिणाम नहीं मिले हैं। आज़ादी के बाद से आज देश की आबादी चार गुना तक बढ़ गई है। हाल ही में नियंत्रक एवं महापरीक्षक (कैग) ने देश में चल रहे परिवार नियोजन कार्यक्रमों की आलोचना की है। इन कार्यक्रमों के पूर्णतः सफल नहीं होने के निन्मलिखित कारण हो सकते हैं :-
1. अवसंरचनात्मक कमी के चलते कहीं चिकित्सालय के लिये भवन का अभाव है तो कहीं पर्याप्त चिकित्साकर्मी नहीं हैं।
2. बंध्यकरण (नसबंदी) के दौरान बरती जाने वाली लापरवाही के चलते पुरुष व स्त्री दोनों ही इसके प्रति हतोत्साहित हुए हैं। उदाहरण- 2014 में छत्तीसगढ़ में नसबंदी शिविर के दौरान 12 महिलाओं की मृत्यु हो गई थी। 
3. परिवार नियोजन अपनाने पर मिलने वाली प्रोत्साहन राशि में भी भ्रष्टाचार और गड़बड़ी की शिकायतें मिली हैं।
4. कैग के अनुसार देश के 14 राज्यों के तीन सौ सामुदायिक स्वास्थ्य केन्द्रों में से 40% में नसबंदी की कोई सुविधा उपलब्ध नहीं है।
5. आज भी महिलाओं और पुरुषों में नसबंदी के मामलों में भारी अंतर है। पुरुष आज भी नसबंदी के लिये स्वयं को असहज पाते हैं।
संभावित सुधार :-
1. प्रत्येक स्वास्थ्य केंद्र में नसबंदी के साथ ही परिवार नियोजन के सभी साधनों की उपलब्धता सुनिश्चित की जानी चाहिये।
2. परिवार नियोजन अपनाने पर दी जाने वाली प्रोत्साहन राशि या नसबंदी के दौरान क्षति के लिये मिलने वाली क्षतिपूर्ति राशि का बँटवारा सुसंगत तरीके से होना चाहिये। 
3. देश के कुछ भागों में अब भी बाल विवाह ज़ारी हैं। बाल विवाह रोककर भी जनसंख्या नियंत्रण में मदद मिलेगी।
4. अब समय आ गया है कि जनसंख्या नियंत्रण के लिये सरकार को संसद में कोई सख्त कानून पारित कर देना चाहिये। 
बड़े स्तर पर जागरूकता अभियान चलाकर जनसंख्या नियंत्रण के प्रयासों को बल दिया जा सकता है। बढ़ती जनसँख्या को नियंत्रित कर ही हम देश में खुशहाली का मार्ग प्रशस्त कर सकते हैं ।
कर्नाटक संगीत की विशेषताओं को बताते हुए एम.एस. सुब्बुलक्ष्मी के योगदान को रेखांकित कीजिये।
उत्तर :
भारतीय शास्त्रीय संगीत को दो वर्गों में बाँटा गया है- हिन्दुस्तानी संगीत एवं कर्नाटक संगीत। इनमें हिन्दुस्तानी संगीत का विकास मुगल दरबार में मौजूद अरबी और फारसी संगीतकारों के साथ हुआ, जबकि कर्नाटक संगीत अपने मूल रूप में ही आगे बढ़ा।
कर्नाटक संगीत की विशेषताएँ
कर्नाटक संगीत को स्थिर, रूढ़िबद्ध और कठोर माना जाता है क्योंकि इसमें हिन्दुस्तानी संगीत की भाँति नए प्रयोग व परिवर्तन की छूट नहीं है।
कर्नाटक संगीत में 72 आधारिक राग माने गए हैं। इन सभी में सात सुर (सप्तसुर) होतें हैं। साथ ही सात ताल (सप्त ताल) कर्नाटक संगीत को लयबद्ध आधार प्रदान करते हैं।  
कर्नाटक संगीत में निबद्ध और अनिबद्ध दो तरह की विधाएँ प्रचलित हैं। निबद्ध शैली में संगीत सार्थक शब्दों और ताल से बंधा होता है, जबकि अनिबद्ध शैली में इस नियम का पालन नहीं होता है। निबद्ध  और अनिबद्ध संगीत से संबंधित अनेक संगीत शैलियाँ हैं, उदाहरणार्थ कल्पिता संगीत और मनोधर्म संगीत अथवा संशोधित संगीत पुनः निबद्ध एवं अनिबद्ध को भी शुद्ध संगीत, कला संगीत आदि शीर्षकों में बाँटा गया है।
कर्नाटक संगीत को प्रशिक्षुओं की सुविधा के लिये सरल से कठोर  की ओर गीतम्, सुलादी, स्वराजाति, जातिस्वरम्, वर्णम्, कीर्तनम्, कृति आदि में क्रमशः बाँटा गया है। 
कर्नाटक संगीत में सुषिर वाद्य (बाँसुरी), तार वाद्य (वीणा) एवं ताल वाद्य (मृदंगम्) का प्रयोग किया जाता है।
एम.एस. सुब्बुलक्ष्मी का योगदान
कर्नाटक संगीत में  एम. एस. सुब्बुलक्ष्मी एक विश्व प्रसिद्ध नाम है जिन्होंने इसे भारत सहित अंतर्राष्ट्रीय मंचों पर प्रसिद्धि दिलाई।
1963 में एडिनबर्ग महोत्सव में, 1966 में संयुक्त राष्ट्र सभा में और विभिन्न देशों में होने वाले भारत महोत्सव में कर्नाटक संगीत के शास्त्रीय रूप को विश्वपटल पर स्थापित किया।
कर्नाटक संगीत के ‘राग आलाप’ के प्रदर्शन में बहुत कम ही कलाकार उनके सामने ठहर पाते थे।
‘मीरा’ फिल्म में उनकी मधुर आवाज़ (बसो मेरे नैनन में नंदलाल) ने श्रोताओं को मंत्रमुग्ध कर दिया था जिससे कर्नाटक संगीत की ख्याति बढ़ी।
1848 के बाद यूरोप में राष्ट्रवाद का जनतंत्र और क्रांति से अलगाव होने लगा। जर्मनी और इटली में हुई घटनाओं के उदाहरणों के माध्यम से इस विकास को बताएँ।
उत्तर :
1848 के बाद यूरोप में राष्ट्रवाद का जनतंत्र या लोकतंत्र और क्रांति से अलगाव को जर्मनी व इटली की एकीकरण की प्रक्रियाओं से समझा जा सकता है।
जब प्रशा के राजा फ्रेडरिक विल्हेम-IV ने संविधानवाद और गणतंत्र के पक्ष में ताज पहनने से इनकार दिया तो रूढ़िवादी ताकतों के मनोबल में वृद्धि हुई और वे उदारवादी आंदोलनों को दबाने में सफल रहे। हालाँकि वे पुरानी व्यवस्था कायम करने में असफल रहे। राजाओं को अब यह समझ में आने लगा कि उदारवादी-राष्ट्रवादी क्रांतिकारियों को रियायत प्रदान कर ही क्रांति और दमन के चक्र को समाप्त किया जा सकता है। इस उदारवादी-राजशाही पहल को प्रशा के बड़े भ-स्वामियों का भी समर्थन प्राप्त था। अब प्रशा ने राष्ट्रीय एकीकरण की प्रक्रिया आरंभ की जो अंततः काइज़र विलियम प्रथम के नेतृत्व में नए जर्मन साम्राज्य के रूप में स्थापित हुई।
इटली के संदर्भ में भी यही स्थिति देखने को मिलती है। 1831 और 1848 में क्रांतिकारी विद्रोहों की असफलता से युद्ध के ज़रिये इटली के राज्यों को एकीकृत करने की ज़िम्मेदारी विक्टर इमेनुअल-II पर आ गई जो अभिजात वर्ग की संभावनाओं के पोषक थे। इसके अतिरिक्त मंत्री प्रमुख कावूर जिसने इटली के प्रदेशों को एकीकृत करने वाले आंदोलन का नेतृत्व किया था, न तो एक क्रांतिकारी और न ही जनतंत्र में विश्वास रखने वाला। इस तरह वह भी अभिजात वर्ग का ही संरक्षक था।
इस तरह राज्य की सत्ता को बढ़ाने और पूरे यूरोप पर राजनीतिक प्रभुत्व स्थापित करने के उद्देश्य से रूढ़िवादियों ने अकसर ही राष्ट्रवादी भावनाओं का इस्तेमाल किया, जिसका परिणाम यूरोप में राष्ट्रवाद का जनतंत्र और क्रांति से अलगाव के रूप में परिलक्षित हुआ।
भारत में लवणीय मृदा क्षेत्रों की पहचान कीजिये। इन क्षेत्रों में लवणीकरण के कारणों का उल्लेख करते हुए इसके प्रभावी नियंत्रण हेतु उपाय सुझाएँ।
उत्तर :
भारत में लवणीय मृदा आमतौर पर शुष्क या अर्द्ध-शुष्क क्षेत्रों में पाई जाती है। केंद्रीय मृदा लवणता अनुसंधान संस्थान (CSSRI) के अनुसार भारत में 67.4 लाख हेक्टेयर से अधिक भूमि लवणता से प्रभावित है। इसमें गुजरात में 22.2 लाख हेक्टेयर उत्तर प्रदेश में 13.6 लाख और पश्चिम बंगाल में 4.4 लाख हेक्टेयर से अधिक भूमि लवणता की समस्या से ग्रसित हैं।
भारत में लवणता प्रभावित मृदा-क्षेत्र को निम्नलिखित भागों में वर्गीकृत किया जा सकता है-
गुजरात और राजस्थान का शुष्क क्षेत्र।
पंजाब, हरियाणा और उत्तर प्रदेश का अर्द्धशुष्क जलोढ़ क्षेत्र। 
दक्षिण के राज्यों-कर्नाटक, तमिलनाडु एवं महाराष्ट्र के क्षेत्र।
तटीय क्षेत्र-इसके अंतर्गत पश्चिम बंगाल, केरल, ओडिशा, अंडमान एवं निकोबार द्वीपसमूह, आदि तटीय राज्यों के क्षेत्र सम्मिलित हैं।
लवणीकरण के कारण
अत्यधिक रिसाव (Excessive seepage) और जल जमाव (water logging)- ये कारक प्रायः उच्च वर्षा, अत्यधिक जलप्लावन एवं नहरों के किनारे वाले क्षेत्रों में प्रभावी होते हैं।
समुद्री जल का प्रवेश (Ingress of sea water)- ऐसी स्थिति चक्रवात या सुनामी के दौरान अधिक ऊँचाई वाली तरंगों के माध्यम से तटीय क्षेत्रों में देखने को मिलती है।
दोषपूर्ण कृषि प्रणाली- इसके अंतर्गत निम्न गुणवत्ता वाले जल का प्रयोग, सोडियम सल्फेट (NaSO4) एवं सोडियम क्लोराइड (NaCl) का प्रयोग।
उथले भौमजल स्तर से केशिकत्व क्रिया के कारण भी मृदा में लवण की वृद्धि होती है।
नियंत्रण के उपाय
रिसाव व जल जमाव वाले क्षेत्रों में नालिका अस्तर (canal lining), अवरोधक नाले व जैव-निकास प्रणाली विकसित कर मृदा- लवणता को नियंत्रित किया जा सकता है।
लवण-सहिष्णु किस्मों (Salt tolerant varieties) का प्रयोग कर लवणता के प्रभाव को कम किया जा सकता है।
खेत-कुशल जल प्रबंधन (On-farm efficient water management), निक्षालन (Leaching) और वैकल्पिक भूमि उपयोग के तहत स्मार्ट कृषि के द्वारा मृदा लवणीकरण की समस्या पर लगाम लगाया जा सकता है।
भारतीय स्वतंत्रता संघर्ष में विदेशी धरती से संचालित किये जाने वाले गतिविधियों को रेखांकित कर, उनके महत्त्व पर प्रकाश डालें।
उत्तर :
भारतीय स्वतंत्रता संग्राम के समय अपनी आज़ादी सुनिश्चित करने के लिये शुरुआती दिनों से ही भारतीयों द्वारा भारत सहित  विदेशी धरती पर चहुँमुखी प्रयास देखने को मिलता है।
आरंभ में उदारवादियों द्वारा भारत की ही भाँति विदेशों में संस्थाएँ स्थापित कर तथा पत्र-पत्रिकाओं के माध्यम से अपनी मांगों को मुखर रूप से उठाया गया।
आरंभ की गतिविधियों के रूप में दादाभाई नौरोजी द्वारा लंदन में ईस्ट इंडिया एसोसिएशन की स्थापना की गई।
भारतीय राष्ट्रीय कांग्रेस द्वारा भी लंदन में ब्रिटिश कमेटी ऑफ इंडिया की स्थापना की गई। इस संस्था द्वारा वहाँ ‘इंडिया’ नामक एक पत्रिका भी निकाली गई।
बाद के दिनों में जब भारत में स्वतंत्रता हेतु क्रांतिकारी गतिविधियाँ जोर पकड़ने लगी, ऐसे में इन भारतीय क्रांतिकारी संगठनों के संचालन व समन्वय हेतु विदेशों में भी संगठन बने।
क्रांतिकारी संगठनों में श्यामजी कृष्ण वर्मा द्वारा इंडिया हाउस की स्थापना की गई। इस संगठन ने ब्रिटेन में भारतीय छात्रों के बीच राष्ट्रवादी भावना का प्रचार-प्रसार किया। इसी संगठन से जुड़े मदनलाल ढींगरा ने लंदन में कर्जन वायली की हत्या कर दी थी।
मैडम भीकाजी काम द्वारा पेरिस व जेनेवा में राष्ट्रवादी विचारधारा का प्रचार किया गया।
विदेशी धरती से क्रांतिकारी गतिविधियों के संचालन में सैन फ्रांसिस्कों में स्थापित गदर पार्टी की महत्त्वपूर्ण भूमिका थी। इसने कई भारतीय भाषाओं में ‘गदर’ नामक पत्रिका का प्रकाशन कर राष्ट्रवादी गतिविधि को प्रचारित किया। इस पार्टी ने पंजाब में भी क्रांतिकारी घटनाओं बढ़ावा दिया। 
भारतीय स्वतंत्रता सेनानियों द्वारा अंग्रेज के विरूद्ध सैन्य गतिविधि संचालित करने के लिये जापान एवं जर्मनी की सहायता से आज़ाद हिंद फौज का गठन किया गया।
महत्त्व
आरंभिक उदारवादियों द्वारा की गई कार्यवाहियों के माध्यम से भारतीय स्वतंत्रता आंदोलन को एक नया वैचारिक आधार मिला क्योंकि इससे पहले ब्रिटिश जनता व सरकार भारतीय समस्याओं से अनजान थे। इसने भारत में अंग्रेजी शासन व साम्राज्यवाद के खोखलेपन को दुनिया के सामने प्रस्तुत किया जिससे ब्रिटेन पर एक दबाव बना। इसके अतिरिक्त इसने भारतीयों को भी स्वतंत्रता आंदोलन के प्रति उत्साह व संगठन बनाकर संघर्ष करने की प्रेरणा दी।
गुप्तकाल भारतीय इतिहास का ‘स्वर्ण युग’माना जाता है? उदाहरण सहित व्याख्या करें।
उत्तर :
गुप्तकाल को भारतीय इतिहास का स्वर्ण युग माना जाता है। इसे भारतीय संस्कृति के प्रचार-प्रसार, धार्मिक सहिष्णुता, आर्थिक समृद्धि तथा शासन व्यवस्था की स्थापना काल के रूप में जाना जाता है।
 मूर्तिकला के क्षेत्र में देखें तो गुप्त काल में भरहुत, अमरावती, सांची तथा मथुरा कला की मूर्तिर्यों में कुषाण कालीन प्रतीकों तथा प्रारंभिक मध्यकालीन युग की नग्नता के मध्य अच्छे संश्लेषण तथा जीवतंता का श्रेष्ठ उदाहरण प्रस्तुत करती है।
 स्थापत्य के क्षेत्र में देवगढ़ का दशावतार मंदिर, भूमरा का शिव मंदिर बोध गया और सांची के उत्कृष्ट स्तूपों का निर्माण हुआ।
 चित्रकला के क्षेत्र में अजंता, एलोरा तथा बाघ की गुफाओं में की गई, चित्रकारी तथा फ्रेस्को चित्रकारी परिष्कृत कला के उदाहरण हैं।
साहित्य के क्षेत्र में एक ओर कालिदास ने मेधदूतम्, ऋतुसंहार तथा अभिज्ञान शांकुतलम् की रचना की तो दूसरी ओर नाटक तथा कविता लेखन में एक नये युग की युरुआत हुई। 
विज्ञान तथा प्रौद्योगिकी में आर्यभट्ट ने जहाँ एक ओर पृथ्वी की त्रिज्या की गणना की और सूर्य-केंद्रित ब्रह्माण्ड का सिद्धांत दिया वहीं दूसरी ओर वराहमिहिर ने चन्द्र कैलेण्डर के शुरुआत की।
गुप्तकाल में विज्ञान प्रौद्योगिकी से लेकर साहित्य, स्थापत्य तथा मूर्तिकला के क्षेत्र में नये प्रतिमानों की स्थापना की गई जिससे यह काल भारतीय इतिहास में ‘स्वर्ण युग’ के रूप में जाना गया।
सांची क्यों बच गया जबकि अमरावती का सबसे विशाल और शानदार स्तूप नष्ट हो गया? चर्चा कीजिये।
उत्तर :
स्तूप एक गोल टीले जैसी संरचना है जिसका प्रयोग पवित्र बौद्ध अवशेषों को रखने के लिये किया जाता था।
भारत में स्थित स्तूपों में आज सर्वाधिक सुरक्षित सांची का स्तूप है जबकि सबसे विशाल बौद्ध स्तूप अमरावती के मात्र कुछ अवशेष ही शेष बचे हैं।
यूरोपियों का मानना था कि इन स्तूपों के अदभुत् पत्थरों तथा प्राप्त कलाकृतियों को संग्राहलयों में सुरक्षित रखना चाहिये न कि उनके खोज के स्थान पर। खोज की जगह पर ही संरक्षण की बात अंग्रेज अधिकारी सांची के लिये तो मान गए परंतु अमरावती के लिये नहीं। अमरावती के उत्कीर्ण पत्थरों को अलग-अलग स्थानों पर ले जाया गया, कुछ पत्थरों को एशियाटिक सोसाइटी ऑफ बंगाल पहुँचाया गया। आश्चर्य नहीं है कि आज भी कई अंग्रेज अधिकारियों के बागों में अमरावती की मूर्तियाँ मिलती है।
   1818 में जब सांची की खोज हुई तो इसके तीन तोरण द्वार तथा टीला सुरक्षित थे। इसके रख-रखाव के लिये भोपाल की शासिका शाहजहाँ बेगम तथा उनके उत्तराधिकारियों ने अनुदान दिये। आज भी यह स्तूप भारतीय पुरातात्विक सर्वेक्षण के सफल मरम्मत तथा संरक्षण का जीता जागता उदाहरण है जबकि अमरावती का महाचैत्य के अवशेष सिर्फ छोटे से टीले के रूप में शेष है ,जिसका गौरव अब नष्ट हो चुका है।
भारतीयों के जीवन, संस्कृति और गतिविधियों का कोई ऐसा पक्ष नहीं है, जिसका प्रतिबिंब अभिलेखों में नहीं मिलता, चर्चा कीजिये।
उत्तर :
प्रस्तर, धातु जैसी अपेक्षाकृत कठोर सतहों पर लिखित राज्यादेश, स्मृति, प्रशस्ति आदि अभिलेख के अंतर्गत आते हैं।
जेम्स प्रिंसेप द्वारा अशोक के अभिलेखों को पढ़े जाने के बाद हज़ारों अभिलेखों को खोज कर प्राचीन भारतीय जीवन, संस्कृति, आर्थिक तथा राजनीतिक विषयों की जानकारी प्राप्त की गई। उत्तरमेरूर जैसे अभिलेखों से, जहाँ चोलकालीन ग्राम्य प्रशासन तथा कर व्यवस्था की, वहीं अशोक तथा गुप्तकालीन अभिलेखों प्रशस्तियों से तत्कालीन आर्थिक, प्रशासनिक, धार्मिक तथा विदेशी आक्रमणों तथा राजा की व्यक्तिगत उपलब्धियों की जानकारी मिलती है।
 एक तरफ तो  क्षतिग्रस्त होने तथा अपठनीय होने के कारण (हड़प्पाई अभिलेखों तथा कुछ मौर्य तथा गुप्त अभिलेख)
 अभिलेखों का सही अर्थ नहीं निकला जा सका है। वहीं दूसरी तरफ जिसे आज हम राजनीतिक और आर्थिक इतिहास के रूप में महत्त्वपूर्ण मानते हैं, आवश्यक नहीं है कि वह अभिलेखों में अंकित किया ही गया हो, जैसे- खेती की दैनिक प्रणाली, आम जन-जीवन, समाज में स्त्रियों की स्थिति तथा रोजमर्रा की ज़िन्दगी तथा उनसे जुड़ी समस्यायें। क्योंकि अभिलेखों में प्रायः बड़े तथा विशेष अवसरों का ही उल्लेख मिलता है।इसके अतिरिक्त अभिलेख उस व्यक्ति विशेष के विचारों को भी प्रतिबिम्बित करते हैं जिसने उसे उत्कीर्ण कराया।
19वीं सदी में इतिहासकार राजाओं के इतिहास में रूचि रखते थे जबकि 20वीं सदी के मध्य से आर्थिक परिवर्तन तथा विभिन्न समुदायों का उदय तथा विकास जैसे विषय महत्त्वपूर्ण बन गए।
अतः स्पष्ट है कि अभिलेखों से प्राचीन भारतीय जन-जीवन, संस्कृति के विभिन्न पहलुओं की जानकारी तो मिलती है किंतु अब अभिलेखों में व्यक्त विचारों की समीक्षा अन्य विचारों के परिप्रेक्ष्य में करने की आवश्यकता है ताकि हम अपने अतीत के विषय में बेहतर व परिष्कृत ज्ञान प्राप्त कर सकें।
ऐसा देखा जाता है कि वलित पर्वत प्रायः महाद्वीपों के किनारे पर अवस्थित हैं । विश्व में वलित पर्वतों एवं भूकंप तथा ज्वालामुखी के वितरण के अंतर्संबंध को स्पष्ट कीजिये ।
उत्तर :
वलित पर्वतों का निर्माण दो महाद्वीपीय प्लेटों या एक महाद्वीपीय प्लेट और एक महासागरीय प्लेट के अभिसरण या आपस में टकराने के परिणामस्वरूप होता है। जब दो महाद्वीपीय प्लेटें अभिसरित होती हैं तो महासागरीय अवसादों पर दबाव पड़ता है जो प्लेटों पर ज़ोर डालता है। अंततः यही दबे हुए अवसाद प्लेटों के किनारे वलित पर्वत के रूप में दिखाई देते हैं।

इसके अतिरिक्त, जब अभिसरण एक महाद्वीपीय प्लेट और एक महासागरीय प्लेट के बीच होता है तो प्लेट के किनारों पर बने महाद्वीपीय ज्वालामुखीय चाप (Continental volcanic arc) संपीडित होते हैं और महासागरीय प्लेट की टक्कर से ऊपर उठते हैं। इस तरह महाद्वीपों के किनारों पर वलित पर्वत का निर्माण होता है। 

दोनों ही प्रकार के अभिसरण द्वारा निर्मित वलित पर्वतों के साथ अक्सर ही भूकंपीय घटना देखने को मिलती है। दो महाद्वीपीय प्लेटों की अभिसरण की स्थिति में अधिक घनत्व वाली प्लेट कम घनत्व वाली प्लेट को धकेलती है जिससे प्लेट के किनारों पर भ्रंश का निर्माण होता है। इसके बाद होने वाली टक्कर अचानक ही बड़ी मात्रा में ऊर्जा मुक्त करती है जिससे इन भ्रंशों के क्षेत्र में खतरनाक भूकंप आता है। हिमालयी क्षेत्र में आने वाले भूकंप ऐसे भूकम्पों के उदाहरण हैं।

ज्वालामुखीय घटना प्रायः एक महाद्वीपीय प्लेट और एक महासागरीय प्लेट के  अभिसरण की स्थिति में दिखाई देती है। इस स्थिति में रूपांतरित अवसादों  और अवक्षेपित प्लेट के पिघलने से मैग्मा बनता है जो पतली भूपर्पटी के सहारे सतह पर आ जाता है।

अतः वलित पर्वतों  और ज्वालामुखी व भूकंप के वितरण के बीच एक अंतर्संबंध देखा जाता है जो प्रायः महाद्वीपों के किनारों पर दृष्टिगोचर होता है।
कार्यस्थल पर महिलाओं की सुरक्षा के संदर्भ में विशाखा दिशा-निर्देशों को मील का पत्थर माना जाता है| इस कथन के आलोक में विशाखा दिशा-निर्देशों एवं उनके महत्त्व को स्पष्ट कीजिये|
उत्तर :
संविधान में पुरुषों एवं महिलाओं को कार्य करने का समान अधिकार दिया गया है, लेकिन स्वतंत्रता प्राप्ति के उपरांत विभिन्न सामाजिक, आर्थिक एवं सुरक्षा संबंधी अवरोधों के चलते या तो महिलाओं को कार्य करने की पूर्ण स्वतंत्रता नहीं दी गई, या फिर कार्यस्थल पर सुरक्षा संबंधी चिंताओं के मद्देनज़र परिवारीजनों द्वारा महिलाओं को कार्य करने के लिये प्रोत्साहित नहीं किया गया| हालाँकि, शिक्षा एवं महिला अधिकारों के लिये की गई पहलों के फलस्वरूप इस स्थिति में बदलाव आया और अनौपचारिक एवं औपचारिक कार्य क्षेत्रों में महिलाओं की भागीदारी में दिनोंदिन वृद्धि देखी गई| यद्यपि इतना सब होने के बावजूद एक अड़चन महिला कर्मियों को लगातार घर से बाहर काम करने के लिये हतोत्साहित कर रही, और वह थी- कार्यस्थल पर सुरक्षा| विशाखा दिशा-निर्देशों के आने से पूर्व आए दिन कार्यस्थलों पर महिलाओं के साथ होने वाले भेदभाव सुनने और देखने को मिलते थे| लेकिन वर्ष 1997 में सर्वोच्च न्यायालय द्वारा “विशाखा बनाम राजस्थान राज्य” मामले में जारी किये गए दिशा-निर्देशों ने कार्यस्थलों पर महिलाओं की सुरक्षा को सुनिश्चित करने में युगांतकारी भूमिका निभाई|
विशाखा दिशा-निर्देश
 ‘विशाखा बनाम राजस्थान राज्य’ मामले में फैसला सुनाते हुए सर्वोच्च न्यायालय ने स्पष्ट किया कि ‘ऐसा कोई भी अप्रिय हाव-भाव, व्यवहार, शब्द या कोई पहल जो यौन प्रकृति की हो, उसे यौन उत्पीड़न माना जाएगा|

अपने इस निर्णय में न्यायालय ने एक अंतर्राष्ट्रीय मानवाधिकार विधि ‘दि कन्वेंशन ऑन दि एलिमिनेशन ऑफ ऑल फॉर्म्स ऑफ डिस्क्रिमिनेशन अगेंस्ट वुमन’ (सीएडीएडब्ल्यू) का संदर्भ लेते हुए कार्यस्थलों पर महिला कर्मियों की सुरक्षा को मद्देनज़र रखते हुए कुछ दिशा-निर्देश जारी किये जिन्हें विशाखा दिशा-निर्देश के नाम से जाना जाता है| ये इस प्रकार हैं: 
प्रत्येक रोज़गारप्रदाता का यह दायित्व होगा कि यौन उत्पीड़न से निवारण के लिये वह कंपनी की आचार संहिता में एक नियम शामिल करे|
संगठनों को अनिवार्य रूप से एक शिकायत समिति की स्थापना करनी चाहिये, जिसकी प्रमुख कोई महिला होनी चाहिये|
नियमों के उल्लंघनकर्ता के विरुद्ध अनुशासनात्मक कार्यवाही की जानी चाहिये और पीड़िता के हितों की रक्षा की जानी चाहिये|
महिला कर्मचारियों को उनके अधिकारों के प्रति जागरूक बनाया जाना चाहिये| 
वस्तुतः इस ऐतिहासिक फैसले में न्यायालय ने माना कि यौन उत्पीड़न की कोई भी घटना संविधान में अनुच्छेद 14, 15 और 21 के तहत दिये गए मौलिक अधिकारों तथा अनुच्छेद 19 (1) के तहत व्यक्तिगत स्वतंत्रता का उल्लंघन है| 

उल्लेखनीय है कि विशाखा दिशा-निर्देशों के अनुसरण में ही नवंबर 2010 में ‘कार्यस्थल पर यौन उत्पीड़न के विरुद्ध महिला सुरक्षा विधेयक अस्तित्व में आया| इस प्रकार, अगर समग्र रूप में देखें तो कार्यस्थलों पर महिलाओं की सुरक्षा के माध्यम से देश में महिला शसक्तीकरण की दिशा में विशाखा दिशा-निर्देशों का उल्लेखनीय महत्त्व है|
भारतीय उपमहाद्वीप का ‘उत्तरी प्रहरी’ हिमालय अपनी विशिष्टताओं के कारण भारत की सबसे महत्त्वपूर्ण प्राकृतिक संपदा है। चर्चा कीजिये।
उत्तर :
हिमालय की भौगोलिक स्थिति के कारण भारतीय उपमहाद्वीप शेष एशिया से विशिष्ट दिखता है। हिमालय भारतीय उपमहाद्वीप की प्राकृतिक व राजनीतिक सीमा भी बनाता है। भारत की जलवायु को निर्धारित करने में भी हिमालय की महत्त्वपूर्ण भूमिका है।
हिमालय जाड़ों में आने वाली ध्रुवीय हवाओं को भारतीय भू-भाग पर आने से रोकता है, जिसके फलस्वरूप भारत इन     ध्रुवीय हवाओं के प्रकोप से बच जाता है। इसी प्रकार, वर्षा काल में हिमालय मानसूनी हवाओं को रोककर भारतीय भू-भाग में पर्याप्त वर्षा कराता है, जिस पर हमारी कृषि निर्भर है।
हिमालय की हिम के पिघलने से अनेक वर्षवाहिनी नदियाँ निकलती हैं। उन नदियों द्वारा लाए अवसादों से उपजाऊ जलोढ़ मैदानों का निर्माण होता है। नदियों के जल से विभिन्न सिंचाई परियोजनाएँ सम्पन्न होती हैं।
हिमालय के गर्भ में कोबाल्ट, निकेल, जस्ता, ताँबा, एंटीमनी, बिस्मथ जैसे धात्विक खनिज तथा कोयला, पेट्रोलियम जैसे अधात्विक संसाधन भी मौजूद हैं। हालाँकि हिमालय की जटिल भू-गर्भिक संरचना के कारण इन खनिजों का खनन अभी संभव नहीं है।
हिमालय पर सागवान, शीशम, ओक, देवदार, बांस आदि के वन आर्थिक दृष्टिकोण से अत्यंत उपयोगी हैं। यहाँ के वन क्षेत्रों में दुर्लभ जड़ी-बूटियाँ भी मिलती हैं, जो हमारे आयुर्वेदिक उद्योग का आधार हैं। हिमालय-क्षेत्र जैव-विविधता का एक विशाल भंडार भी है जिसमें जंगली जीव-जंतुओं से लेकर  विभिन्न प्राकृतिक वनस्पतियाँ तक विद्यमान हैं।
सबसे विशिष्ट बात यह है कि हिमालय पर्यटन के लिये बेहद आकर्षक गन्तव्य है। हिमालय का एक व्यापक सांस्कृतिक महत्त्व भी रहा है। यह अपने दक्षिणी भाग के लोगों में समेकित संस्कृति के विकास का आधार रहा है।
हालाँकि नवीन वलित पर्वत होने के कारण यह भूकंप व भू-स्खलन का केंद्र भी है, इसकी नदियों में अक्सर बाढ़ भी आती है तथा देश की सुरक्षा के लिये सेना के जवानों को हिमालय की विषय मौसमी परिस्थितियाँ परेशान भी करती हैं, फिर भी इस तथ्य में कोई संदेह नहीं है कि हिमालय भारतीय उपमहाद्वीप की सबसे महत्त्वपूर्ण प्राकृतिक संपदा है।